Social- og justitsministeren vil nu modtage spørgsmål omkring værgeret, efter sagen om hjerneskadede Hans Gramstrup Ratzer.

- Det kommer i høj grad bag på mig. Sådan lyder det fra Venstres retsordfører Preben Bang Henriksen, da han forholder sig til sagen om hjerneskadede Hans Gramstrup Ratzer , hvis familie ikke kan få lov til at blive hans værge. Hans Gramstrup Ratzer blev for anden gang i sit liv ramt af en alvorlig hjerneskade for godt tre år siden. Efter det har han haft brug for hjælp hele døgnet. - Mit håb er selvfølgelig, at jeg kan blive værge. Det har jeg søgt om tre gange, siger Mette Gramstrup Ratzer, der brændende ønsker at få ansvaret for sin bror. Men systemet og den nuværende værge, en mand fra en landsby i det sydlige Himmerland, spænder ben. Se her, hvad han svarede Mette, da hun henvendte sig til ham: Nægter at trække sig Efter hjerneskaden meldte Hans Gramstrup Ratzers mor Metha sig klar  som værge. Men på grund af en fejl kom hun ikke i betragtning. Retten udpegede i stedet en fast værge, som siden har nægtet at trække sig. - At det, at der bliver beskikket en værge, så fuldstændig lukker for, at der kan blive behandlet en ansøgning fra en pårørende, bare med den ene begrundelse, at der allerede er beskikket en værge. Det synes jeg er fuldstændig hul i hovedet, siger Mette Gramstrup Ratzer. Ifølge Familieretshuset er der meget begrænsede muligheder for at få udskiftet en værge. Enten skal man tage værgen i ikke at passe sit arbejde eller misbruge sin position, eller også skal værgen selv sige fra, før en ny værge kan komme på tale. Det forbavser Venstres retsordfører Preben Bang Henriksen: - Det kommer i høj grad bag på mig, at det er så svært at få skiftet en værge, og herudover at værgen selv ikke bare er medbestemmende, men faktisk ene bestemmende om, hvorvidt der skal ske en udskiftning, siger han. Lever af det Mette Gramstrup Ratzer er  i uddannet psykolog og har kendt sin bror Hans i 43 år. Alligevel har hun tre gange fået afslag, fordi værgen nægter at trække sig: - Han har sagt, at det er det, han lever af, siger Mette Gramstrup Ratzer. - Når et familiemedlem senere melder sig og tilbyder sin assistance som værge, ja, så må jeg sige så så bør Familieretshuset tage tage sagen op igen til fornyet afgørelse, siger Preben Bang Henriksen. Hans' beskikkede værge har i alt 72 værgemål, og han modtager mellem 8.000 og 10.000 kroner årligt for hver af dem. Det svarer til, at han modtager mellem 576.000 og 720.000 kroner om året . - Man kan jo ikke varetage så mange menneskers interesser, Mette Gramstrup Ratzer. Ingen besøg under indlæggelse Tv2 Nord fik torsdag kontakt med værgen . Han indrømmer, at han ikke besøgte Hans Ratzer, mens han i 25 dage var indlagt på Aalborg Universitetshospital. Alligevel fik han sygehuset til at indføre et besøgsforbud for de pårørende. Det gør det sværere at være Hans' stemme, lyder vurdereringen fra Eva Naur, Lektor på Juridisk Institut ved Aarhus Universitet. - Hvis den professionelle værge ikke kommer ofte hos borgeren og ikke kender borgeren, borgerens behov, eller botilbuddet og heller ikke ved, hvor godt botilbuddet lever op til de behov, borgeren har, jamen så vil den professionelle værge med mange værgemål have sværere ved at opdage et svigt i plejen, siger hun. Mette Gramstrup Ratzer håber, at Familieretshuset nu i fjerde forsøg vil udskifte værgen, som hun mener forhindrer familien i at være sammen med hendes bror. - Han har jo faktisk skrevet til mig, at han slet ikke samarbejder med pårørende. Det er en del af hans faste praksis, siger hun. Preben Bang Henriksen vil nu sende spørgsmål til både Social- og boligminister Pernille Rosenkrantz-Theil (S) og Justitsminister Peter Hummelgaard (S) om sagen. Se mere i videoen her: